
A rájátszás – playoff és playout – bevezetésének vizsgálata a magyar első osztályú labdarúgó-bajnokságban

Kulcsszavak: 
Bevezetés
A Magyar első osztályú labdarúgó-bajnokság (továbbiakban NB1) nézettsége az utóbbi évtizedekben szinte folyamatosan csökkenő tendenciát mutatott. Keserű tapasztalat, hogy az utolsó fordulók során a csapatok jelentős része már minden tét nélkül futballozik, aminek “köszönhetően” sok mérkőzés unalomba fullad, valamint így a mérkőzések manipulációjára is nagyobb az esély. A playoff és playout rendszer bevezetésével minden egyes mérkőzésnek tétje lenne egészen az utolsó fordulóig.
Hipotézisek
A dolgozat fő kérdése, hogy a playoff és playout rendszer bevezetésével a mérkőzések helyszíni látogatottsága, televíziós nézettsége, így médiaértéke milyen irányban és mértékben változna. Hipotézisem, hogy egy ilyen rendszer bevezetésével nőne a nézettség. További feltevésem, hogy a bajnoki mérkőzések nagyobb tétje, valamint a megnövekedett meccsterhelés következményeként a válogatottakban, illetve a nemzetközi porondon is jobban teljesítenének a játékosok és a csapatok, mivel jobban hozzászoknának a nagy téthez és a nagyobb terheléshez egyaránt.
Vizsgálati módszerek, -személyek, -körülmények
A vizsgálat elméleti hátterét a játékelmélet sportot érintő kérdései jelentik. Ezt követően vizsgáltam meg, hogy milyen módjai lennének a rájátszás bevezetésének: hogyan lehet megoldani, hogy minden mérkőzésen megfelelő legyen a motivációs szint, illetve hogy minden egyes megszerzett pontnak és helyezésnek jelentősége legyen.
Eredmények
A vizsgálat eredménye az, hogy egy jól működő, ún. svájci rendszerű playoff- és playout rendszer bevezetésével jóval több nagy téttel bíró mérkőzés lenne az NB1-ben. A legjobb csapatok egy szezon folyamán többször is játszanának egymás ellen, így a mérkőzések nézettsége, illetve ennek következtében a csapatok ás a liga média-értéke jelentős mértékben emelkedne. Sportszakmai szempontból szintén előnyös egy ilyen rendszer bevezetése, mivel a csapatok több nagy téttel bíró mérkőzést játszanak, a játékosok ehhez hozzászoknak, és így nemzetközi összehasonlításban is jobb eredményeket érhetnek majd el.
Összefoglalás
A dolgozat eredményei alapján érdemes lenne bevezetni a rájátszás rendszerét az NB1-ben. A jelenlegi bajnokság nézettsége nagyon alacsony, és minél több komoly téttel bíró mérkőzés lenne, várhatóan annál több néző lenne kíváncsi a mérkőzésekre. Ezen felül a labdarúgás világában egyedülálló kezdeményezésről van szó, ami felkelthetné az elég világ érdeklődését – ebből pedig szintén profitálhatna a Magyar labdarúgás egésze.




